title: Provedbena uredba Komisije (EU) 2017/1171 оd 30. lipnja 2017. o uvođenju konačne antidampinške pristojbe na uvoz melamina podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća

text:
               1.7.2017

               HR

               Službeni list Europske unije

               L 170/62

         PROVEDBENA UREDBA KOMISIJE (EU) 2017/1171
   оd 30. lipnja 2017.
   o uvođenju konačne antidampinške pristojbe na uvoz melamina podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna uredba”), a posebno njezin članak 11. stavak 2.,
   budući da:
   A   POSTUPAK

   1.   Mjere na snazi

               (1)

               Nakon antidampinškog ispitnog postupka („početni ispitni postupak”) Vijeće je Provedbenom uredbom (EU) br. 457/2011 (2) uvelo konačnu antidampinšku pristojbu na uvoz melamina podrijetlom iz Narodne Republike Kine („NRK” ili „Kina” ili „predmetna zemlja”).

               (2)

               Uvedene mjere bile su u obliku nepromjenjive pristojbe u iznosu od 415 EUR po toni na sav uvoz iz NRK-a osim za tri kineska proizvođača izvoznika koja surađuju, a kojima je odobrena najmanja uvozna cijena od 1 153 EUR po toni.

         2.   Zahtjev za reviziju zbog predstojećeg isteka mjera

               (3)

               Nakon objave Obavijesti (3) o predstojećem isteku antidampinških mjera koje su na snazi Komisija je zaprimila zahtjev za pokretanje revizije zbog predstojećeg isteka tih mjera u skladu s člankom 11. stavkom 2. Uredbe Vijeća (EZ) br. 1225/2009 (4).

               (4)

               Tri su proizvođača iz Unije podnijela taj zahtjev: Borealis Agrolinz Melamine GmbH, OCI Nitrogen BV i Grupa Azoty Zakłady Azotow Puławy SA („podnositelji zahtjeva”). Podnositelji zahtjeva proizveli su 2015. više od 50 % ukupne količine melamina u Uniji.

               (5)

               Zahtjev se temeljio na činjenici da bi istekom mjera koje su na snazi vrlo vjerojatno došlo do nastavka dampinga i ponavljanja štete industriji Unije.

         3.   Pokretanje postupka revizije zbog predstojećeg isteka mjera

               (6)

               Utvrdivši da postoje dostatni dokazi, Komisija je 11. svibnja 2016. u Obavijesti objavljenoj u Službenom listu Europske unije
                   (5) („Obavijest o pokretanju postupka”) najavila pokretanje revizije zbog predstojećeg isteka mjera u skladu s člankom 11. stavkom 2. Uredbe (EZ) br. 1225/2009.

         4.   Ispitni postupak

   4.1.   Razdoblje ispitnog postupka revizije i razmatrano razdoblje

               (7)

               Ispitnim postupkom o vjerojatnosti nastavka ili ponavljanja dampinga obuhvaćeno je razdoblje od 1. travnja 2015. do 31. ožujka 2016. („razdoblje ispitnog postupka revizije” ili „RIPR”). Ispitivanjem kretanja važnih za procjenu vjerojatnosti nastavka ili ponavljanja štete obuhvaćeno je razdoblje od 1. siječnja 2012. do kraja razdoblja ispitnog postupka revizije („razmatrano razdoblje”).

         4.2.   Stranke na koje se odnosi ispitni postupak

               (8)

               Komisija je o pokretanju revizije zbog predstojećeg isteka mjera obavijestila podnositelje zahtjeva, ostale proizvođače iz Unije koji su joj poznati, proizvođače izvoznike iz NRK-a, uvoznike i trgovce koji su joj poznati te njihova udruženja, korisnike za koje se zna da se na njih odnosi ispitni postupak i predstavnike zemlje izvoznice.

               (9)

               Zainteresiranim stranama pružena je prilika da iznesu svoja stajališta u pisanom obliku i zatraže saslušanje u roku određenom u Obavijesti o pokretanju postupka. Saslušanje je odobreno svim zainteresiranim stranama koje su to zatražile te dokazale da postoje posebni razlozi da im se omogući saslušanje.

               (10)

               Službe Komisije odobrile su saslušanje u početnoj fazi postupka jednoj zainteresiranoj strani – Vijeću za promicanje međunarodne trgovine Kine („CCPIT”). Dodatno saslušanje uz prisutnost iste zainteresirane strane i službenika za saslušanje obavljeno je 4. svibnja 2017. nakon konačne objave.

         4.3.   Odabir uzorka

               (11)

               Komisija je u Obavijesti o pokretanju postupka navela da u skladu s člankom 17. Osnovne uredbe namjerava odabrati uzorak zainteresiranih strana ako joj se obrati veći broj njih.

         —   Odabir uzorka proizvođača izvoznika iz NRK-a

               (12)

               Kako bi odlučila je li odabir uzorka potreban i, ako jest, kako bi odabrala uzorak, Komisija je od svih proizvođača izvoznika iz NRK-a koji su joj poznati zatražila da dostave podatke navedene u Obavijesti o pokretanju postupka. Osim toga, zatražila je od misije NRK-a pri Uniji da utvrdi ostale kineske proizvođače izvoznike koji bi mogli biti zainteresirani za sudjelovanje u ispitnom postupku, ako postoje, i/ili da s njima stupi u kontakt.

               (13)

               Ni jedan proizvođač izvoznik iz NRK-a nije ispunio obrazac za uzorkovanje niti je odlučio surađivati u reviziji zbog predstojećeg isteka mjera. Stoga nije odabran uzorak kineskih proizvođača izvoznika u ovom postupku.

         —   Odabir uzorka proizvođača iz Unije

               (14)

               Komisija je u Obavijesti o pokretanju postupka navela da je odabrala privremeni uzorak proizvođača iz Unije. Tri proizvođača iz Unije, koji su ujedno i podnositelji zahtjeva, ispunili su obrazac za uzorkovanje, dok ostala dva proizvođača iz Unije nisu surađivala u ispitnom postupku. U skladu s člankom 17. stavkom 1. Osnovne uredbe Komisija je odabrala uzorak na temelju najvećeg reprezentativnog obujma prodaje i proizvodnje melamina. Privremeni uzorak sastojao se od tri proizvođača iz Unije koji surađuju. Proizvođači iz Unije u uzorku činili su više od 80 % ukupne procijenjene proizvodnje u Uniji u 2015. Komisija je pozvala zainteresirane strane da dostave primjedbe o privremenom uzorku. U zadanom roku nisu primljene nikakve primjedbe, stoga je privremeni uzorak potvrđen. Uzorak se smatrao reprezentativnim u pogledu industrije Unije.

         —   Odabir uzorka nepovezanih uvoznika

               (15)

               Kako bi odlučila je li odabir uzorka potreban i, ako jest, kako bi odabrala uzorak, Komisija je od svih uvoznika/isporučitelja koji su joj poznati (ukupno njih petnaest) zatražila da ispune obrazac za uzorkovanje priložen Obavijesti o pokretanju postupka.

               (16)

               Samo je jedan uvoznik odgovorio na obrazac za uzorkovanje, zbog čega se smatralo da uzorkovanje nije potrebno.

         4.4.   Upitnici i posjeti radi provjere

               (17)

               Komisija je zatražila i provjerila sve podatke koje je smatrala potrebnima radi utvrđivanja vjerojatnosti nastavka ili ponavljanja dampinga i vjerojatnosti nastavka ili ponavljanja štete te radi određivanja interesa Unije.

               (18)

               Komisija je poslala upitnike na adrese dvaju proizvođača u analognoj zemlji, triju proizvođača iz uzorka iz Unije, jednog nepovezanog uvoznika te 69 korisnika u Uniji koji su joj poznati.

               (19)

               Komisija je primila upitnike koje su ispunili dva potencijalna proizvođača iz analogne zemlje, tri proizvođača iz Unije iz uzorka, jedan nepovezani uvoznik i četiri korisnika.

               (20)

               Komisija je obavila provjere u poslovnim prostorima sljedećih društava:

                           (a)

                           proizvođači iz Unije:

                                       —

                                       Grupa Azoty Zakłady Azotowe Puławy S.A, Poljska,

                                       —

                                       OCI Nitrogen BV, Nizozemska,

                                       —

                                       Borealis Agrolinz Melmine GmbH, Austrija;

                           (b)

                           uvoznici:

                                       —

                                       Globe Chemicals GmbH, Njemačka;

                           (c)

                           korisnici:

                                       —

                                       Melamin d.d. Kočevje, Slovenija,

                                       —

                                       Tinde d.o.o, Slovenija,

                                       —

                                       ChemCom B.V, Nizozemska;

                           (d)

                           proizvođač iz analogne zemlje tržišnog gospodarstva:

                                       —

                                       Nissan Chemical Industries Ltd., Japan.

         B   PREDMETNI PROIZVOD I ISTOVJETNI PROIZVOD

   1.   Predmetni proizvod

               (21)

               Predmetni je proizvod melamin, trenutačno razvrstan u oznaku KN 2933 61 00, podrijetlom iz NRK-a.

               (22)

               Melamin je bijeli kristalni prah koji se proizvodi prvenstveno iz uree i koji se uglavnom upotrebljava u laminatima, ljepilima za drvo, smjesama za oblikovanje i obradi papira/tekstila.

         2.   Istovjetni proizvod

               (23)

               Pokazalo se da predmetni proizvod i melamin koji se proizvode i prodaju na domaćem tržištu Japana kao analogne zemlje te melamin koji u Uniji proizvodi i prodaje industrija Unije imaju jednaka osnovna fizička, kemijska i tehnička obilježja te namjenu.

               (24)

               Komisija je stoga zaključila da su ti proizvodi istovjetni proizvodi u smislu članka 1. stavka 4. Osnovne uredbe.

         C   VJEROJATNOST NASTAVKA ILI PONAVLJANJA DAMPINGA

               (25)

               U skladu s člankom 11. stavkom 2. Osnovne uredbe Komisija je prvo ispitala je li vjerojatno da će istek mjera koje su na snazi dovesti do nastavka ili ponavljanja dampinga iz NRK-a.

         1.   Suradnja iz NRK-a

               (26)

               Nakon pokretanja postupka revizije svim je poznatim kineskim proizvođačima izvoznicima (71 trgovačko društvo ili udruženje društava) upućen poziv da se obrate Komisiji i da ispune obrazac za uzorkovanje priložen Obavijesti o pokretanju postupka. Međutim, ni jedno kinesko društvo nije odgovorilo na pokretanje postupka revizije niti je odlučilo surađivati u bilo kojoj fazi postupka.

               (27)

               Jedina reakcija iz Kine bio je odgovor CCPIT-a, nakon čega je uslijedilo saslušanje.

               (28)

               Podnositelji zahtjeva osporili su status CCPIT-a kao zainteresirane strane. Podnositelji u svojem zahtjevu tvrde da CCPIT nije ni izvoznik predmetnog proizvoda ni udruženje takvih izvoznika, stoga bi se njegove komentare trebalo zanemariti u cijelosti.

               (29)

               CCPIT (poznatiji kao Kineska komora za međunarodnu trgovinu (CCOIC)) čine, među ostalim, poduzeća i organizacije koji predstavljaju gospodarske i trgovinske sektore u Kini. Stoga ga se može smatrati i udruženjem izvoznika, uključujući izvoznike predmetnog proizvoda. CCPIT je nakon konačne objave potvrdio da se među članovima Komore nalazi devet proizvođača melamina. Osim toga, prema Statutu CCPIT-a njegova nadležnost uključuje organiziranje kineskih poduzeća i pojedinaca te pomaganje i djelovanje u njihovo ime tijekom postupaka s trećim zemljama, kao što je antidamping. Uzimajući u obzir prethodno navedene činjenice, Komisija smatra CCPIT zainteresiranom stranom kao i u prethodnim antidampinškim postupcima (6).

         2.   Damping tijekom razdoblja ispitnog postupka revizije

   (a)   Analogna zemlja

               (30)

               U skladu s člankom 2. stavkom 7. točkom (a) Osnovne uredbe potrebno je odrediti uobičajenu vrijednost na temelju plaćenih ili naplativih cijena na domaćem tržištu odnosno na temelju izračunane vrijednosti u odgovarajućoj trećoj zemlji tržišnoga gospodarstva („analogna zemlja”).

               (31)

               U početnom ispitnom postupku Komisija je odabrala Indoneziju kao analognu zemlju. Međutim, proizvodni pogoni indonezijskog proizvođača koji surađuje zatvoreni su 2011. Budući da je društvo o kojemu je riječ bilo jedini proizvođač melamina u Indoneziji, ta se zemlja nakon toga više nije mogla smatrati potencijalnom analognom zemljom.

               (32)

               Podnositelji zahtjeva predložili su da se SAD upotrijebi kao analogna zemlja. Shodno tomu, podnositelji zahtjeva upotrijebili su izračunanu uobičajenu vrijednost na tržištu SAD-a za prethodni izračun dampinške marže u svojem zahtjevu. Međutim, uzimajući u obzir da u SAD-u postoji samo jedan domaći proizvođač melamina koji je trenutačno pod zaštitom visokih antidampinških i kompenzacijskih mjera, Komisija je odlučila pronaći alternativnu analognu zemlju, usprkos činjenici da je proizvođač iz SAD-a bio voljan surađivati i da je odgovorio na upitnik.

               (33)

               U Obavijesti o pokretanju postupka kao potencijalne analogne zemlje u obzir su uzete i ostale zemlje koje proizvode melamin, kao što su Indija, Iran, Japan, Katar, Rusija te Trinidad i Tobago. Komisija se nakon pokretanja aktualnog postupka revizije obratila osam društava koja se nalaze u tim zemljama. Samo je jedno društvo, japanski Nissan Chemical Industries Ltd., pristalo surađivati kao proizvođač iz analogne zemlje te odgovorilo na upitnik, koji je provjeren na licu mjesta.

               (34)

               CCPIT je nakon konačne objave tvrdio da u otvorenoj dokumentaciji predmeta nije mogao pronaći nikakve podatke o tome da se stupilo u kontakt s drugim japanskim proizvođačem izvoznikom predmetnog proizvoda i stoga nije mogao provjeriti je li ta japanska tvrtka zaista odbila surađivati u postupku.

               (35)

               Komisija je u tom pogledu objasnila da je stupila u kontakt sa svim potencijalnim proizvođačima iz analognih zemalja najmanje dva puta (15. srpnja i 16. rujna 2016.) i da je svakome od njih poslala prazne upitnike. Međutim, podaci o toj komunikaciji nisu prikazani u otvorenoj dokumentaciji predmeta, kao što ni pojedinim primateljima e-pošte nisu prikazani ostali primatelji (7) jer su ti proizvođači jedni drugima konkurencija. Potvrđeno je da drugi japanski proizvođač predmetnog proizvoda nije poslao nikakav odgovor.

               (36)

               Komisija smatra Japan prikladnom analognom zemljom, uzimajući u obzir veličinu njegova domaćeg tržišta i razinu tamošnje konkurencije. U Japanu postoje dva domaća proizvođača, dok znatan udio tržišta čini uvoz (procjena 12 %). Oba se japanska proizvođača bave i izvozom, stoga moraju biti konkurentni na međunarodnoj razini u pogledu troškova i cijena. U zemlji ne vrijede visoke carinske pristojbe. Iznose 3,1 % za zemlje članice WTO-a, no 0 % prema sustavu OSP-a koji se primjenjuje i na NRK, koji je glavni izvoznik na japanskom tržištu. Ne primjenjuju se trenutačno ni mjere trgovinske zaštite.

               (37)

               S obzirom na prethodno navedeno Komisija je zaključila da je Japan odgovarajuća analogna zemlja u skladu s člankom 2. stavkom 7. točkom (a) Osnovne uredbe.

               (38)

               CCPIT je osporio samu metodologiju određivanja uobičajene vrijednosti analogne zemlje uz tvrdnju da je odjeljak 15. Protokola o pristupanju Kine WTO-u prestao vrijediti nakon 11. prosinca 2016. Stoga bi se uobičajena vrijednost za kineske proizvođače izvoznike trebala izračunati na temelju njihovih domaćih cijena i/ili troškova.

               (39)

               Komisija je tu tvrdnju odbacila. Budući da je Obavijest o pokretanju postupka objavljena 11. svibnja 2016., zakonski okvir koji se primjenjuje jest „Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije”. Stoga će se uobičajena vrijednost odrediti na temelju podataka iz analogne zemlje. Kineski proizvođači izvoznici imali su priliku dostaviti obrasce MET (tretman tržišnog gospodarstva), no nitko od njih nije dostavio taj obrazac.

               (40)

               Podnositelji zahtjeva nakon konačne objave tvrdili su da se SAD trebao upotrijebiti kao analogna zemlja. Slažu se da se iz podataka Komisije prethodno navedenih u uvodnoj izjavi 36. može iščitati da cijenu koju proizvođači iz SAD-a primjenjuju na domaćem tržištu SAD-a nije prikladno upotrijebiti kao osnovu za izračun uobičajene vrijednosti. Međutim, iako tržište SAD-a pokazuje te osobine, to ne bi trebalo spriječiti da se SAD upotrijebi kao analogna zemlja u svrhu metodologije izračuna uobičajene vrijednosti. No podnositelji zahtjeva ni u kojem slučaju nisu osporili odabir Japana kao analogne zemlje.

               (41)

               Komisija smatra da se zbog nepravilnosti prethodno opisanih u uvodnoj izjavi 36. SAD ne može smatrati analognom zemljom u svim okolnostima, uključujući situacije kada se uobičajena vrijednost mora izračunati. Ta je tvrdnja stoga odbijena. Osim toga, Komisija je uzela u obzir činjenicu da podnositelji zahtjeva nisu osporili odabir Japana kao analogne zemlje.

         (b)   Uobičajena vrijednost

               (42)

               Podaci koje je dostavio jedini proizvođač iz analogne zemlje koji surađuje upotrijebljeni su kao osnova za određivanje uobičajene vrijednosti.

               (43)

               U skladu s člankom 2. stavkom 2. Osnovne uredbe Komisija je najprije ispitala je li ukupni obujam domaće prodaje istovjetnog proizvoda neovisnim klijentima koji je ostvario proizvođač iz analogne zemlje koji surađuje bio reprezentativan tijekom razdoblja ispitnog postupka revizije. U tu je svrhu ukupni obujam domaće prodaje tog proizvođača uspoređen s ukupnim obujmom predmetnog proizvoda koji su kineski proizvođači izvoznici izvezli u Uniju. Na temelju toga Komisija je utvrdila da je istovjetni proizvod prodan u reprezentativnim količinama na japanskom domaćem tržištu. Budući da se predmetni proizvod smatra homogenim, test reprezentativnosti za pojedini tip proizvoda nije bio potreban. Komisija je potom za proizvođača iz analogne zemlje ispitala može li se za domaću prodaju tog proizvoda smatrati da je izvršena u uobičajenom tijeku trgovine u skladu s člankom 2. stavkom 4. Osnovne uredbe.

               (44)

               Budući da je obujam prodaje po neto prodajnim cijenama jednak izračunanim troškovima proizvodnje ili viši (troškovi proizvodnje plus troškovi poslovanja) te da predstavlja manje od 80 % ukupnog obujma prodaje na domaćem tržištu, uobičajena vrijednost utvrđena je na temelju cijena isplativih domaćih transakcija prilagođenih cijenama franko tvornica. Raspon te prilagodbe iznosio je 2 %–7 %.

               (45)

               Budući da japanski proizvođač upotrebljava drukčiju metodu proizvodnje u usporedbi sa standardnom metodom koju upotrebljavaju proizvođači iz Kine i Unije (koja se temelji na nafti, a ne na prirodnom plinu kao temeljnoj sirovini za proizvodnju uree koja se poslije upotrebljava za proizvodnju melamina), troškovi proizvodnje koji se upotrebljavaju za izračun uobičajene vrijednosti tijekom standardnog testa trgovine prilagođeni su naniže kako bi odrazili tu razliku u metodi proizvodnje. Prilagodba se temeljila na stvarnoj razlici u troškovima proizvodnje za pojedinačne temeljne sirovine – naftu i prirodni plin. Prilagodba se mogla točno izračunati za proizvođača iz analogne zemlje koji surađuje jer je u razdoblju nakon RIPR-a društvo o kojemu je riječ promijenilo metodu proizvodnje i prešlo na standardnu metodu koja se temelji na prirodnom plinu. Pri izračunu u obzir su uzete i promjene tržišnih cijena obiju osnovnih sirovina nakon RIPR-a. Točna razina prilagodbe i način njezina izračuna ne mogu se objaviti jer se temelje na podacima o troškovima samo jednog društva te su stoga povjerljivi. Međutim, zainteresiranim stranama otkrivene su približne razine prilagodbe izražene u rasponima.

         (c)   Izvozna cijena

               (46)

               Budući da kineski izvoznici nisu bili voljni surađivati, prosječna izvozna cijena tijekom RIPR-a izračunana je na temelju statističkih podataka o uvozu Eurostata. Izvozna cijena prilagođena je s razine cijene CIF na franko tvornica za primjenjive čimbenike navedene u članku 2. stavku 10. Osnovne uredbe na temelju podataka navedenih u zahtjevu za reviziju ili prikupljenih u početnom ispitnom postupku. Ukupna razina prilagodbe iznosila je 11 %.

         (d)   Usporedba

               (47)

               Uobičajena vrijednost i prosječna kineska izvozna cijena utvrđena u prethodnom tekstu uspoređene su s obzirom na cijene franko tvornica.

               (48)

               Kako bi se osigurala primjerena usporedba između uobičajene vrijednosti i izvozne cijene, u skladu s člankom 2. stavkom 10. Osnovne uredbe, a kako je prethodno objašnjeno u uvodnim izjavama 44. i 46. izvršene su odgovarajuće prilagodbe za razlike koje utječu na cijene i usporedivost cijena. Kada je riječ o domaćim cijenama, prilagodba je izvršena za unutarnju vozarinu. Kada je riječ o izvoznim cijenama, prilagodba je izvršena za unutarnju vozarinu, rukovanje i prekooceansku vozarinu.

               (49)

               Kina provodi politiku djelomičnog povrata PDV-a nakon izvoza i u ovom se slučaju nije ostvario povrat na 8 % PDV-a. Kako bi se osiguralo da uobičajena vrijednost bude izražena na istoj razini oporezivanja kao izvozna cijena, uobičajena vrijednost prilagođena je naviše za taj dio PDV-a naplaćen na izvoz melamina, a koji nije vraćen kineskim proizvođačima izvoznicima (8).

         (e)   Dampinška marža

               (50)

               Predmetni proizvod u aktualnoj reviziji i u početnom ispitnom postupku smatra se homogenim. Stoga nije bilo potrebno izračunati dampinšku maržu za pojedini tip proizvoda. Prosječna kineska izvozna cijena u Uniju bila je znatno niža od uobičajene vrijednosti utvrđene u analognoj zemlji. U ispitnom se postupku utvrdilo da su kineski izvoznici nastavili nuditi svoje proizvode na tržištu Unije po dampinškim cijenama s maržom od čak 21,0 % tijekom RIPR-a.

               (51)

               CCPIT je nakon konačne objave tvrdio da zainteresiranim stranama nisu otkriveni podaci o prirodi i točnoj razini pojedinih prilagodbi koje su napravljene pri izračunu uobičajene vrijednosti i izvoznih cijena.

               (52)

               S obzirom na to, treba podsjetiti da ni jedan kineski proizvođač izvoznik nije surađivao u tom postupku. Stoga ni jedna zainteresirana strana iz Kine nije dobila detaljan izračun vlastite izvozne cijene. Kada je riječ o prilagodbama uobičajene vrijednosti, treba podsjetiti da se one temelje na podacima samo jednog društva iz analogne zemlje, stoga su se zbog povjerljivosti mogle objaviti samo u rasponima, a ne u točnim brojkama jer ti podaci predstavljaju vrlo osjetljive podatke za društvo o kojemu je riječ. Osim toga, predmetna zainteresirana strana dobila je tijekom saslušanja detaljno objašnjenje o prirodi prilagodbi (osim onih informacija koje su prethodno navedene u uvodnoj izjavi 48.) i izvorima podataka. Stoga se odbija tvrdnja da podaci o izračunu nisu prikladno objavljeni.

         (f)   Zaključak o dampingu tijekom razdoblja ispitnog postupka revizije

               (53)

               Komisija je utvrdila da su kineski proizvođači izvoznici nastavili s izvozom melamina u Uniju po dampinškim cijenama tijekom RIPR-a (no u manjim količinama nego što je to bio slučaj tijekom početnog ispitnog postupka).

               (54)

               Međutim, većina (9) kineskog uvoza u Uniju odvila se za vrijeme sustava MIP, stoga je moguće da trenutačna izvozna cijena ne odražava stvarne razine na kojima bi cijene bile u slučaju da se dopusti istek antidampinških mjera koje su na snazi. Osim toga, obujam uvoza predmetnog proizvoda iz NRK-a u Uniju bio je relativno malen tijekom RIPR-a (otprilike 2 % tržišnog udjela). Stoga je Komisija analizirala i postoji li vjerojatnost nastavka dampinga u slučaju da se dopusti istek mjera.

         3.   Dokazi o vjerojatnosti nastavka dampinga

               (55)

               Komisija je analizirala postoji li vjerojatnost nastavka dampinga u slučaju da se dopusti istek mjera. Pritom su analizirani kineski proizvodni i rezervni kapaciteti, ponašanje kineskih izvoznika na drugim tržištima i privlačnost tržišta Unije.

               (56)

               Budući da kineski proizvođači izvoznici nisu bili voljni surađivati, analiza vjerojatnosti nastavka dampinga izvršena je u skladu s člankom 18. Osnovne uredbe, odnosno na temelju podataka navedenih u zahtjevu za reviziju i javno dostupnih informacija.

         (a)   Proizvodni i rezervni kapacitet u NRK-u

               (57)

               Statistički podaci koje su dostavili podnositelji zahtjeva pokazuju da je već 2013. (10) proizvodni kapacitet Kine iznosio 1,9 milijuna tona. Iste godine proizvodnja u Kini iznosila je gotovo 1,1 milijun tona, od čega se oko 852 000 tona našlo na domaćem tržištu Kine.

               (58)

               S obzirom na razinu proizvodnje u NRK-u, kineski su rezervni kapaciteti znatni, tj. oko 800 000 tona. Prema podacima iz 2013., stvarna proizvodnja Kine gotovo je u cijelosti ispunjavala domaću potražnju (količina uvoza bila je neznatna – 700 tona) te je ostalo i 205 000 tona za izvoz.

               (59)

               Tijekom RIPR-a ukupni kineski izvoz povećao se na 240 000 tona (11). Ta brojka te prethodno spomenuti golemi rezervni kapaciteti moraju se uspoređivati i s ukupnom potrošnjom na tržištu Unije koja je procijenjena na 393 000 tona tijekom RIPR-a.

               (60)

               Ako Kina aktivira svoje rezervne kapacitete, kineskom bi se proizvodnjom u teoriji mogla opskrbiti više nego dvostruka količina ukupne potrošnje Unije, čak i ako se uzme u obzir domaća potražnja Kine i izvoz u treće zemlje.

               (61)

               CCPIT tvrdi da bi se pri procjeni kineskih rezervnih kapaciteta trebao uzeti u obzir očekivani rast kineskog domaćeg tržišta. Štoviše, rast unutarnjeg kineskog tržišta ispitivao se i u izvješću navedenom u uvodnoj izjavi 57. Prema toj procjeni, domaća potrošnja u Kini trebala bi svake godine rasti za 5,9 % te bi 2018. trebala dosegnuti 1,1 milijun tona. Međutim, čak i ako se uzmu u obzir spomenuti rast domaće potražnje i ukupni obujam izvoza od oko 250 000 ili čak 300 000 tona, rezervni kapaciteti u NRK-u još uvijek bi bili veći od ukupne potrošnje na tržištu Unije. Takav se scenarij temelji na konzervativnoj pretpostavci da se ukupni kineski proizvodni kapacitet nije povećao od 2013. ni da će se povećati do 2018.

               (62)

               Stoga je Komisija zaključila da NRK ima znatne rezervne kapacitete za proizvodnju melamina koji su veći od ukupne potrošnje Unije.

               (63)

               CCPIT je nakon konačne objave tvrdio da se zaključci Komisije koji se odnose na kineske rezervne kapacitete temelje na pogrešnoj analizi jer su upotrijebljeni podaci iz dvaju različitih razdoblja, odnosno stvarni proizvodni kapacitet iz 2013. i stvarni ukupni kineski izvoz i procjena potrošnje tijekom RIPR-a. Osim toga, CCPIT navodi da se Komisija u svojoj analizi usredotočila na sveukupni kineski izvoz predmetnog proizvoda tijekom RIPR-a, a da je zanemarila činjenicu da je izvoz namijenjen tržištu Unije relativno malen. Naposljetku, CCPIT donosi alternativnu metodu izračuna iskorištenosti kineskih kapaciteta i rezervnih kapaciteta koji se procjenjuju za 2018. na temelju podataka navedenih u prilogu 24. zahtjevu za reviziju zbog predstojećeg isteka mjera umjesto podataka navedenih u prilogu 9. istom dokumentu koje je upotrijebila Komisija.

               (64)

               Kao odgovor na prethodno navedene primjedbe, prvo treba naglasiti da pretpostavka da se ukupni proizvodni kapacitet Kine između 2013. i RIPR-a nije povećao predstavlja vrlo konzervativan pristup u analizi. Kad bi Komisija upotrijebila metodologiju utemeljenu na podacima iz priloga 9. zahtjevu za reviziju zbog predstojećeg isteka mjera pri procjeni te brojke i tijekom RIPR-a, proizvodni kapacitet Kine bio bi 230 000 tona veći.

               (65)

               Kao drugo, podaci koji su relevantni za analizu i procjenu kineskih rezervnih kapaciteta jesu ukupan obujam kineske domaće potrošnje i ukupan obujam kineskog izvoza, a ne obujam izvoza na određena tržišta, u ovom slučaju na tržište Unije.

               (66)

               Kao treće, čak i kad bi se upotrijebila alternativna metoda izračuna kineskih rezervnih kapaciteta za 2018., kao što to predlaže CCPIT, rezervni kapaciteti smanjili bi se za otprilike 200 000 tona. Međutim, to ne bi uzrokovalo izmjenu zaključka uvodne izjave 61. da bi rezervni kapaciteti NRK-a i dalje bili veći od ukupne potrošnje na tržištu Unije. Osim toga, alternativna metoda izračuna koju predlaže CCPIT temelji se na pretpostavci da bi u slučaju predviđenog rasta domaće potrošnje kineski proizvođači ostali na relativno niskim razinama iskorištenosti kapaciteta, odnosno na 48,3 %. Stoga su odbijene tvrdnje predmetne zainteresirane strane koje se odnose na analizu rezervnih kapaciteta NRK-a.

         (b)   Ponašanje kineskih izvoznika na tržištima trećih zemalja

               (67)

               Kako bi se utvrdilo hoće li kineski proizvođači izvoznici nastaviti s praksama izvoza po niskim cijenama, Komisija je ispitala razine cijena uzimajući u obzir kinesku prodaju na trima najvažnijim izvoznim tržištima – u Turskoj, Maleziji i Južnoj Koreji. Izvoz na ta tržišta iznosio je otprilike 36 % kineskog izvoza predmetnog proizvoda tijekom RIPR-a. Osim toga, Komisija je ispitala i razine cijena kineskog izvoza na tržištu analogne zemlje – Japana.

               (68)

               Cijena izvoza na tržišta trećih zemalja utvrđena je na temelju podataka dostupnih u statističkim podacima o izvozu NRK-a, odnosno na temelju podataka o količinama i vrijednostima izvoza iz NRK-a (prilagođenih s razine FOB-a na razinu franko tvornica).

               (69)

               Prosječne kineske cijene izvoza u odabrane zemlje bile su znatno niže od najmanje cijene uvoza u Uniju koja je utvrđena u početnom ispitnom postupku te od razine domaćih cijena na japanskom tržištu utvrđenih u trenutačnom postupku revizije zbog predstojećeg isteka mjera.

               (70)

               Osim toga, i u nedavnim nalazima tijela SAD-a nakon kojih su uvedene antidampinške mjere za uvoz predmetnog proizvoda iz Kine potvrđeno je da su kineski proizvođači izvoznici nastavili sa svojim nepravednim tržišnim praksama.

               (71)

               Stoga je Komisija zaključila da se ponašanje kineskih proizvođača izvoznika tijekom razdoblja ispitnog postupka revizije, s obzirom na snižavanje cijena i moguće dampinške prakse, nije promijenilo.

         (c)   Privlačnost tržišta Unije

               (72)

               Tržište Unije drugo je najveće tržište melamina na svijetu, a procijenjena potražnja gotovo je dvostruko manja od potražnje kineskog domaćeg tržišta. Prije uvođenja mjera Unija je predstavljala uobičajeno tržište za Kinu: u početnom ispitnom postupku uvoz iz Kine iznosio je u prosjeku 30 000 tona godišnje, tj. bio je više nego trostruko veći od trenutačne razine kineskog izvoza u Uniju. Prosječna cijena na tržištu Unije (1 149 EUR/tona) isto je tako općenito viša od prosječne izvozne cijene (855 EUR/tona) na glavnim kineskim izvoznim tržištima. Proizvođači izvoznici nastavili su izvoziti u Uniju čak i nakon uvođenja mjera te su održali poslovne odnose s korisnicima iz Unije.

               (73)

               Stoga je vjerojatno da će kineski proizvođači preusmjeriti dio svojih golemih rezervnih kapaciteta na tržište Unije ako se dopusti istek mjera i da će Kina moći izvoziti po cijenama nižima od MIP-a koji je trenutačno na snazi.

               (74)

               Osim toga, nedavne antidampinške i kompenzacijske pristojbe koje je SAD (12) nametnuo na kineski melamin značile su zatvaranje velikog i visokoisplativog tržišta za NRK. NRK je 2013. prodao 10 841 tonu, a 2014. 12 764 tone melamina SAD-u da bi ta količina 2015. pala na 786 tona odnosno na 213 tona 2016., čime su znatne količine postale dostupne (otprilike 12 000 tona) za druga tržišta.

               (75)

               Stoga će dodatna znatna količina melamina uskoro postati dostupna za preusmjeravanje na tržište Unije po niskim cijenama ako se dopusti istek mjera.

               (76)

               CCPIT je nakon konačne objave osporio prethodno navedene podatke o privlačnosti tržišta Unije. Kao prvo, predmetna zainteresirana strana ne slaže se s tvrdnjom da je prije uvođenja mjera tržište Unije predstavljalo uobičajeno tržište NRK-a za izvoz melamina. CCPIT u tom pogledu naglašava da se kineski izvoz u Uniju drastično smanjio već u razdoblju 2007.–2010., odnosno prije uvođenja mjera. Kao drugo, predmetna zainteresirana strana osporava zaključak Komisije da će se zbog nedavnog uvođenja mjera trgovinske zaštite u SAD-u usmjerenih protiv Kine određene količine proizvoda preusmjeriti iz SAD-a u Uniju. Kao podršku ovom argumentu CCPIT navodi stanje na indijskom tržištu koje i dalje predstavlja glavno izvozno tržište za kineske proizvođače iako je godinama zaštićeno raznim mjerama.

               (77)

               Komisija u svojem odgovoru na prethodno navedene primjedbe ističe da se pad obujma kineskog izvoza u Uniju između 2007. i 2010. podudara s drastičnim padom potrošnje Unije u istom razdoblju zbog gospodarske krize. Tržište melamina u Uniji smanjilo se za više od 30 % u tom razdoblju. Osim toga, početkom 2010. već je pokrenut antidampinški postupak, što obično već u ranoj fazi ima određeni utjecaj na obujam trgovine koja potječe iz predmetne zemlje. Kao drugo, kada je riječ o indijskom tržištu, Komisija navodi da su mjere koje je uvela Indija na mnogo nižoj razini od mjera koje je uveo SAD (13). Osim toga, mjere koje je uveo SAD već imaju jasno vidljiv utjecaj na obujam kineskog izvoza, kao što je prethodno navedeno u uvodnoj izjavi 74. S obzirom na sve prethodno navedeno, odbijene su tvrdnje CCPIT-a koje se odnose na privlačnost tržišta Unije.

         (d)   Zaključak o dampingu i vjerojatnosti nastavka dampinga

               (78)

               U ispitnom postupku pokazalo se da kineski proizvođači izvoznici na tržištu EU-a prodaju po dampinškim cijenama. Nastavili su i s praksom navodnog dampinškog izvoza po niskim cijenama na tržišta trećih zemalja. Komisija je utvrdila i znatne rezervne kapacitete u Kini kojima bi se mogla zadovoljiti ukupna potražnja u Uniji i u Kini, čak i ako se kineska domaća potražnja poveća u budućnosti. Na kraju, tržište Unije ostaje privlačno kineskim proizvođačima izvoznicima zbog njegove veličine i visokih cijena. Taj zaključak dobiva na značenju ako se uzme u obzir zatvaranje jednog od najvažnijih kineskih izvoznih tržišta – SAD-a – zbog uvođenja zaštitnih mjera.

               (79)

               Komisija je na temelju toga ustanovila da je vrlo vjerojatno da će se nastaviti izvoz znatnih količina kineskog melamina u Uniju po dampinškim cijenama ako se dopusti istek mjera.

         D   INDUSTRIJA UNIJE

               (80)

               Istovjetni proizvod tijekom razdoblja ispitnog postupka revizije proizvodilo je pet proizvođača iz Unije (14). Oni čine „industriju Unije” u smislu članka 4. stavka 1. Osnovne uredbe. Tri podnositelja zahtjeva (15) koji ujedno čine uzorak proizvođača iz Unije (16) tri su najveća proizvođača koji zajedno proizvode više od 80 % ukupne procijenjene količine istovjetnog proizvoda u Uniji tijekom razdoblja ispitnog postupka revizije. Ostala dva proizvođača s ograničenom proizvodnjom nisu imali primjedbe na pokretanje ispitnog postupka.

               (81)

               Jedna je zainteresirana strana tvrdila da je Komisija pri ispitivanju ispunjavanja članka 4. stavka 1. Osnovne uredbe uzimala u obzir samo uvozne proizvode iz NRK-a koji se preprodaju, a ne sve uvozne proizvode. Stoga je moguće da su neki proizvođači iz Unije pogrešno smatrani dijelom industrije Unije. Osim toga, ista se zainteresirana strana požalila da jedan od proizvođača iz Unije u odgovoru na upitnik nije otkrio podrijetlo uvoza.

               (82)

               Samo je jedan od proizvođača iz Unije koji je ispunio obrazac za uzorkovanje uvezao melamin iz NRK-a i to samo u ograničenom razdoblju (2012. i 2013.) i u zanemarivim količinama (manje od 0,2 % njegove prodaje neovisnim klijentima u Uniji). Ta je tvrdnja stoga odbijena. U pogledu druge točke proizvođač iz Unije u odgovoru na upitnik nije spomenuo zemlju podrijetla svojih kupnji (ne nužno uvoza) kako ne bi otkrio identitet svojeg dobavljača. U svakom slučaju, kao što je prethodno spomenuto, obujam uvoza iz NRK-a bio je zanemariv. Shodno tomu, Komisija smatra da taj proizvođač iz Unije čini dio industrije Unije onako kako je utvrđeno u članku 4. stavku 1. Osnovne uredbe.

               (83)

               U izostanku drugih komentara potvrđuje se sastav industrije Unije.

         E   STANJE NA TRŽIŠTU UNIJE

   1.   Potrošnja u Uniji

               (84)

               Potrošnja u Uniji utvrđena je zbrajanjem uvoza iz NRK-a i trećih zemalja, na temelju podataka Eurostata, i prodaje industrije Unije na tržištu Unije. Podaci o prodaji industrije Unije na tržištu Unije preuzeti su iz zahtjeva za reviziju, prilagođeni na temelju podataka navedenih u odgovorima proizvođača iz Unije u uzorku tijekom RIPR-a.

               (85)

               Tijekom razmatranog razdoblja potrošnja u Uniji kretala se kako slijedi:

                  Tablica 1.

                  Potrošnja u Uniji

                           2012.

                           2013.

                           2014.

                           2015.

                           RIPR

                           Obujam (u tonama)

                           349 464

                           356 552

                           365 684

                           381 141

                           392 776

                              Indeks (2012. = 100)

                              100

                              102

                              105

                              109

                              112

                              Izvor: Zahtjev za reviziju, Eurostat, provjereni odgovori na upitnik

               (86)

               Potrošnja u Uniji neprestano se povećavala tijekom razmatranog razdoblja i ukupno se povećala za 12 %, tj. s gotovo 350 000 tona u 2012. na gotovo 393 000 tona tijekom RIPR-a. Ovo povećanje potrošnje odraz je sveukupnog gospodarskog oporavka nakon globalne financijske i gospodarske krize. S obzirom na to, 2012. još uvijek je bila teška godina jer se građevinski sektor, sektor koji bilježi najveću potrošnju melamina, oporavljao relativno sporo (17). To je imalo posljedice ne samo na potrošnju, već i na prodajne cijene te na neke druge pokazatelje štete, kao što će biti prikazano u nastavku.

         2.   Uvoz iz NRK-a u Uniju

   (a)   Obujam, cijena i tržišni udio uvoza iz NRK-a

      Tablica 2.

      Obujam i tržišni udio uvoza iz NRK-a

               2012.

               2013.

               2014.

               2015.

               RIPR

               Obujam uvoza (u tonama)

               1 313

               8 762

               6 586

               8 984

               7 938

                  Indeks (2012. = 100)

                  100

                  667

                  502

                  684

                  605

               Tržišni udio (%)

               0,4

               2,5

               1,8

               2,4

               2,0

                  Izvor: Eurostat

               (87)

               Uvoz melamina iz NRK-a nakon uvođenja antidampinških pristojbi znatno se smanjio (18). No kineski uvozni proizvodi i dalje su prisutni na tržištu Unije.

               (88)

               Obujam uvoza iz NRK-a tijekom razmatranog razdoblja povećao se s nešto više od 1 300 tona na gotovo 8 000 tona. Povećanje između 2012. i 2013. bilo je znatno (što je uglavnom odraz loših rezultata u 2012.) nakon čega je obujam ostao na relativno stabilnoj razini tijekom cijelog razmatranog razdoblja te je njegov tržišni udio iznosio oko 2 %.

         (b)   Cijene uvoza iz NRK-a i sniženje cijena

      Tablica 3.

      Prosječna cijena uvoza iz NRK-a

               2012.

               2013.

               2014.

               2015.

               RIPR

               Prosječna cijena CIF na granici Unije (EUR/tona)

               1 203

               1 157

               1 150

               1 124

               1 113

                  Indeks (2012. = 100)

                  100

                  96

                  96

                  93

                  93

                  Izvor: Eurostat

               (89)

               Prosječne cijene uvoza iz NRK-a ostale su relativno stabilne tijekom razmatranog razdoblja te su se ukupno smanjile za 7 % da bi tijekom razdoblja ispitnog postupka revizije iznosile 1 113 EUR/tona (19). Zabilježene razine cijena (i njihova stabilnost) najvjerojatnije su rezultat mjera koje su na snazi, osobito MIP-a. Udio uvoza u okviru programa MIP postupno se povećao tijekom razmatranog razdoblja i obuhvaćao je većinu ukupnog uvoza iz Kine za vrijeme razdoblja ispitnog postupka revizije. (20)

               (90)

               Ako se upotrijebe prosječne uvozne cijene navedene u izvješću Eurostata, uvoz iz Kine nije uzrokovao smanjenje cijena industrije Unije. Budući da se većina uvoza iz NRK-a u Uniju odvila u okviru programa MIP, moguće je da zabilježene razine cijena ne predstavljaju „stvarne” cijene po kojima bi kineski proizvođači izvoznici prodavali melamin na tržištu Unije da mjere ne postoje. Takvu tvrdnju dodatno potvrđuju podaci iz kineske baze podataka o izvozu koji pokazuju da je cijena gotovo svih kineskih proizvoda koji se izvoze u ostatak svijeta znatno niža od MIP-a.

         3.   Uvoz iz ostalih trećih zemalja

               (91)

               Melamin se uvozi u Uniju iz nekoliko trećih zemalja, kao što je vidljivo u tablici u nastavku:

                  Tablica 4.

                  Uvoz iz ostalih trećih zemalja i njihov tržišni udio

                           Obujam uvoza (u tonama)

                           2012.

                           2013.

                           2014.

                           2015.

                           RIPR

                           Katar

                           24 142

                           21 116

                           29 195

                           23 516

                           29 929

                           Rusija

                           461

                           10 830

                           15 573

                           15 902

                           15 951

                           Sjedinjene Američke Države

                           10 870

                           15 031

                           15 037

                           15 496

                           11 636

                           Trinidad i Tobago

                           26 283

                           3 925

                           3 940

                           8 308

                           9 368

                           Japan

                           282

                           241

                           1 637

                           4 349

                           8 292

                           Ostale zemlje (21)

                           4 360

                           17 105

                           7 761

                           17 447

                           21 894

                           Ukupno

                           66 397

                           68 247

                           73 142

                           85 018

                           97 070

                              Indeks (2012. = 100)

                              100

                              103

                              110

                              128

                              146

                           Tržišni udio (%)

                           19,0

                           19,1

                           20,0

                           22,3

                           24,7

                           Prosječna cijena CIF na granici Unije (EUR/tona)

                           835

                           1 095

                           974

                           1 003

                           1 006

                              Izvor: Eurostat

               (92)

               Tijekom razmatranog razdoblja uvoz iz trećih zemalja u Uniju neprestano se povećavao, s otprilike 66 000 tona u 2012. na otprilike 97 000 tona tijekom RIPR-a, tj. za 46 %. Isto tako, tržišni udio tog uvoza povećao se sa 19 % u 2012. na gotovo 25 % tijekom RIPR-a. Najvažnije treće zemlje iz kojih se uvozi jesu Katar, Rusija, Sjedinjene Američke Države, Trinidad i Tobago i Japan, s time da raste udio „ostalih zemalja” koje Eurostat ne navodi.

               (93)

               Usprkos njegovu znatnom tržišnom udjelu, uvoz iz trećih zemalja nije imao štetan utjecaj na industriju Unije, što se može vidjeti iz razvoja pokazatelja štete koji je objašnjen u daljnjem tekstu. Razlog tomu je sljedeći: iako je prosječna razina njihovih cijena nešto niža od MIP-a (u rasponu od 1 000 EUR/tona tijekom razmatranog razdoblja) (22), ona nikad nije bila toliko niska kao što su bile kineske cijene zabilježene tijekom početnog ispitnog postupka ili trenutačne kineske cijene izvoza u ostatak svijeta (oko 855 EUR/tona prilagođene cijeni CIF na granici Unije). Osim toga, svi ti izvori imaju donekle ograničene proizvodne kapacitete (uglavnom u rasponu od 50 000 tona do 60 000 tona godišnje) (23), što znači da nemaju isti destabilizirajući utjecaj na ravnotežu ponude i potražnje tržišta melamina kao onaj koji može imati NRK, što je utvrđeno u početnom ispitnom postupku.

               (94)

               CCPIT tvrdi da industrija Unije nije konkurentna i da joj je teško natjecati se s izvozom trećih zemalja. Ta strana smatra da ako industrija Unije zaista trpi štetu, razlog je tomu uvoz iz trećih zemalja koje nisu NRK.

               (95)

               Rezultati i zaključci o šteti pobijaju ovu tvrdnju, što je detaljnije opisano u odjeljku 5. u nastavku teksta. Mjerama su stvoreni pravedni tržišni uvjeti zahvaljujući kojima se industrija Unije mogla natjecati s uvozom iz ostalih zemalja, uključujući uvoz iz NRK-a (koji zajedno obuhvaćaju više od 25 % potrošnje Unije tijekom RIPR-a), a istodobno se uspjela oporaviti od štete pretrpljene u prošlosti. To pokazuje da industrija Unije može podnijeti konkurenciju ako je ta konkurencija pravedna.

         4.   Gospodarsko stanje industrije Unije

   4.1.   Opće napomene

               (96)

               Komisija je u skladu s člankom 3. stavkom 5. Osnovne uredbe ispitala sve gospodarske čimbenike i pokazatelje koji utječu na stanje industrije Unije.

               (97)

               Kao što je navedeno u uvodnoj izjavi 14., odabir uzorka proveden je radi utvrđivanja moguće štete koju je pretrpjela industrija Unije.

               (98)

               Za potrebe utvrđivanja štete Komisija je razlikovala makroekonomske i mikroekonomske pokazatelje štete. Komisija je ocijenila makroekonomske pokazatelje povezane s cijelom industrijom Unije na temelju dostavljenih i provjerenih podataka iz odgovora na upitnik koje su dostavili proizvođači iz Unije u uzorku te podataka iz zahtjeva za reviziju prilagođenih na temelju razvoja proizvođača iz Unije u uzorku za RIPR. Komisija je ocijenila mikroekonomske pokazatelje koji se odnose samo na društva u uzorku na temelju podataka iz odgovora na upitnik koje su dostavili proizvođači iz Unije u uzorku. Utvrđeno je da su oba skupa podataka reprezentativna za gospodarsko stanje industrije Unije.

               (99)

               Makroekonomski su pokazatelji sljedeći: proizvodnja, proizvodni kapacitet, iskorištenost kapaciteta, zaposlenost, produktivnost, obujam prodaje, tržišni udio i potrošnja Unije.

               (100)

               Mikroekonomski su pokazatelji sljedeći: prosječne prodajne cijene, zalihe, profitabilnost, novčani tok, ulaganja, povrat ulaganja i sposobnost prikupljanja kapitala.

         4.2.   Proizvodnja, proizvodni kapacitet i iskorištenost kapaciteta

               (101)

               Podaci o proizvodnji koji se odnose na industriju Unije u razmatranom razdoblju utvrđeni su na temelju provjerenih odgovora na upitnik koje su dostavili proizvođači iz Unije u uzorku i na temelju procjene podataka koji se odnose na proizvođače koji nisu u uzorku, a koje su dostavili podnositelji zahtjeva za reviziju te Eurostat.

               (102)

               Ukupna proizvodnja Unije ostala je na relativno stabilnoj razini – najviše vrijednosti zabilježene su 2014., a ukupni rast zabilježen tijekom čitavog razmatranog razdoblja bio je skromnih 3 %. Proizvodnja Unije procjenjuje se na 374 540 tona tijekom RIPR-a.

               (103)

               Ukupni proizvodni kapacitet Unije i iskorištenost kapaciteta tijekom razmatranog razdoblja kretali su se kako slijedi:

                  Tablica 5.

                  Proizvodnja, proizvodni kapacitet i iskorištenost kapaciteta

                           2012.

                           2013.

                           2014.

                           2015.

                           RIPR

                           Obujam proizvodnje (u tonama)

                           365 245

                           383 215

                           391 761

                           377 539

                           374 540

                              Indeks (2012. = 100)

                              100

                              105

                              107

                              103

                              103

                           Proizvodni kapacitet (u tonama)

                           479 120

                           479 120

                           479 120

                           479 120

                           479 120

                              Indeks (2012. = 100)

                              100

                              100

                              100

                              100

                              100

                           Stopa iskorištenosti kapaciteta (%)

                           76

                           80

                           82

                           79

                           78

                              Izvor: Zahtjev za reviziju, provjereni odgovori na upitnik

               (104)

               Obujam proizvodnje ostao je na relativno stabilnoj razini tijekom razmatranog razdoblja. Nakon oporavka potrošnje proizvodnja se 2013. i 2014. povećala. Pad zabilježen 2015. i tijekom RIPR-a (ta dva razdoblja preklapaju se u devet mjeseci) proizlazi iz nekoliko različitih čimbenika, kao što su zaustavljanje proizvodnje radi obveznog višegodišnjeg održavanja, požari ili gospodarske odluke.

               (105)

               Proizvodni kapacitet ostao je stalan u cijelom razmatranom razdoblju, a iznosio je gotovo 480 000 tona. Budući da je proizvodni kapacitet bio stalan, stope iskorištenosti kapaciteta kretale su se zajedno s kretanjima proizvodnje. Iskorištenost kapaciteta u razmatranom razdoblju kretala se u rasponu od 76 % do 82 %.

         4.3.   Obujam prodaje i tržišni udio

               (106)

               Brojčani podaci o prodaji u tablici u nastavku odnose se na prodaju industrije Unije neovisnim kupcima na tržištu Unije:

                  Tablica 6.

                  Obujam prodaje i tržišni udio

                           2012.

                           2013.

                           2014.

                           2015.

                           RIPR

                           Obujam prodaje (u tonama)

                           269 154

                           265 738

                           270 175

                           271 581

                           275 365

                              Indeks (2012. = 100)

                              100

                              99

                              100

                              101

                              102

                           Tržišni udio (%)

                           81

                           78

                           78

                           75

                           73

                              Izvor: Zahtjev za reviziju, Eurostat, provjereni odgovori na upitnik

               (107)

               Obujam prodaje povećao se tijekom razmatranog razdoblja za 2 %. Ta stopa rasta niža je od rasta potrošnje Unije tijekom istog razdoblja (12 %), kao što je prethodno navedeno u Tablici 1. Posljedica je toga da se tržišni udio industrije Unije smanjio za 8 postotnih bodova unatoč porastu obujma prodaje. Industrija Unije držala je oko 73 % tržišta Unije tijekom RIPR-a.

               (108)

               Tržišni udio koji je industrija Unije izgubila preuzeli su u manje-više jednakoj mjeri dobavljači iz trećih zemalja, od kojih su Rusija, Japan i Katar povećali obujam prodaje, Trinidad i Tobago ga je smanjio, dok je obujam prodaje Sjedinjenih Američkih Država ostao relativno stabilan. I NRK je imao koristi od povećanja potrošnje Unije, ali u manjoj mjeri, kao što je navedeno u uvodnoj izjavi 88.

         4.4.   Prodajne cijene i čimbenici koji utječu na cijene

               (109)

               Prosječne prodajne cijene industrije Unije nepovezanim kupcima u Uniji kretale su se tijekom razmatranog razdoblja kako slijedi:

                  Tablica 7.

                  Prosječne prodajne cijene

                           2012.

                           2013.

                           2014.

                           2015.

                           RIPR

                           Prosječna jedinična prodajna cijena u Uniji (EUR/tona)

                           1 013

                           1 245

                           1 135

                           1 139

                           1 149

                              Indeks (2012. = 100)

                              100

                              123

                              112

                              112

                              113

                              Izvor: provjereni odgovori na upitnik

               (110)

               Prosječna jedinična prodajna cijena industrije Unije za nepovezane kupce u Uniji povećala se za 13 % tijekom razmatranog razdoblja. Cijene melamina znatno su se povećale 2013. u usporedbi s depreciranim cijenama 2012. (+ 23 %) zbog povećanja potražnje nakon oporavka građevinskog sektora. Cijene su se smanjile 2014. na razinu oko razine MIP-a i od tada su stabilne.

               (111)

               Prodajne cijene obično se dogovaraju u tromjesečnim razmacima i najviše ovise o odnosu ponude i potražnje melamina na tržištu (i percepciji tog odnosa). Cijene sirovina ne utječu izravno na cijene melamina, tj. cijene melamina nisu povezane/indeksirane s osnovnom sirovinom, kao što je to slučaj s nekim drugim proizvodima.

         4.5.   Zaposlenost i produktivnost

               (112)

               Zaposlenost i produktivnost tijekom razmatranog razdoblja razvijale su se kako slijedi:

                  Tablica 8.

                  Zaposlenost i produktivnost

                           2012.

                           2013.

                           2014.

                           2015.

                           RIPR

                           Broj zaposlenika

                           555

                           595

                           598

                           611

                           613

                              Indeks (2012. = 100)

                              100

                              107

                              108

                              110

                              110

                           Produktivnost (u tonama po zaposleniku)

                           658

                           644

                           655

                           618

                           611

                              Indeks (2012. = 100)

                              100

                              98

                              99

                              94

                              93

                              Izvor: provjereni odgovori na upitnik

               (113)

               Zaposlenost u industriji Unije tijekom razmatranog razdoblja povećala se za 10 %. Produktivnost izražena kao obujam proizvodnje po zaposleniku tijekom razmatranog razdoblja smanjila se za 7 %.

         4.6.   Troškovi rada

               (114)

               Prosječni troškovi rada industrije Unije kretali su se tijekom razmatranog razdoblja kako slijedi:

                  Tablica 9.

                  Troškovi rada

                           2012.

                           2013.

                           2014.

                           2015.

                           RIPR

                           Prosječni troškovi rada po zaposleniku (EUR)

                           61 982

                           65 247

                           66 600

                           67 715

                           68 676

                              Indeks (2012. = 100)

                              100

                              105

                              107

                              109

                              111

                              Izvor: provjereni odgovori na upitnik

               (115)

               Od 2012. do RIPR-a prosječni troškovi rada po zaposleniku proizvođača iz Unije u uzorku povećali su se za 11 %. Glavni razlog tog povećanja jest godišnja inflacija.

         4.7.   Zalihe

               (116)

               Razine zaliha industrije Unije tijekom razmatranog razdoblja kretale su se kako slijedi:

                  Tablica 10.

                  Zalihe

                           2012.

                           2013.

                           2014.

                           2015.

                           RIPR

                           Završne zalihe (u tonama)

                           23 194

                           26 792

                           26 470

                           14 924

                           12 995

                              Indeks (2012. = 100)

                              100

                              116

                              114

                              64

                              56

                           Završne zalihe kao postotak proizvodnje (%)

                           6,9

                           8,2

                           8,0

                           4,8

                           4,2

                              Indeks (2012. = 100)

                              100

                              119

                              117

                              70

                              61

                              Izvor: provjereni odgovori na upitnik

               (117)

               Završne zalihe, izražene u apsolutnim količinama i u postocima proizvodnje, na kraju RIPR-a naglo su se smanjile (– 44 % odnosno – 39 %). Glavni je razlog to što je u industriji Unije 2015. došlo do privremenog manjka proizvodnje, kao što je prethodno navedeno u uvodnoj izjavi 104., što je značilo da su zalihe upotrijebljene kako bi se ispunili svi zahtjevi ponude.

         4.8.   Trošak proizvodnje

               (118)

               Jedinični trošak proizvodnje tijekom razmatranog razdoblja kretao se kako slijedi:

                  Tablica 11.

                  Jedinični trošak proizvodnje

                           2012.

                           2013.

                           2014.

                           2015.

                           RIPR

                           Trošak proizvodnje (EUR/tona)

                           1 114

                           1 144

                           1 052

                           1 070

                           1 036

                              Indeks (2012. = 100)

                              100

                              103

                              94

                              96

                              93

                              Izvor: provjereni odgovori na upitnik

               (119)

               Tijekom razmatranog razdoblja jedinični trošak proizvodnje melamina u industriji Unije smanjio se za 7 %.

               (120)

               Glavna sirovina za melamin je urea, koja se ili kupuje ili je proizvođači iz Unije proizvode iz amonijaka u vlastitim pogonima. Amonijak se najviše proizvodi iz prirodnog plina. Urea/amonijak u prosjeku predstavljaju oko 40 % ukupnog troška proizvodnje za industriju Unije. Cijene amonijaka i uree tijekom razmatranog razdoblja kretale su se naniže te su se od 2012. do RIPR-a smanjile za 23,5 % odnosno 25,5 %.

         4.9.   Profitabilnost, novčani tok, ulaganja, povrat ulaganja i sposobnost prikupljanja kapitala

      Tablica 12.

      Profitabilnost, novčani tok, ulaganja i povrat ulaganja

               2012.

               2013.

               2014.

               2015.

               RIPR

               Profitabilnost prodaje u Uniji nepovezanim kupcima (% prodajnog prometa)

               – 13,6

               7,2

               6,9

               9,3

               15,4

               Godina/godina (%)

               —

               20,8

               – 0,3

               2,4

               6,1

               Novčani tok (EUR)

               2 939 133

               41 847 614

               36 840 085

               47 933 386

               63 738 058

                  Indeks (2012. = 100)

                  100

                  1 424

                  1 253

                  1 631

                  2 169

               Ulaganja (EUR)

               6 463 713

               13 675 164

               11 533 893

               13 638 599

               12 234 128

                  Indeks (2012. = 100)

                  100

                  212

                  178

                  211

                  189

               Povrat ulaganja (%)

               – 28,1

               16,2

               14,9

               20,8

               34,1

               Godina/godina (%)

               —

               44,3

               – 1,3

               5,9

               13,3

                  Izvor: provjereni odgovori na upitnik

               (121)

               Komisija je utvrdila profitabilnost proizvođača iz Unije u uzorku iskazivanjem neto dobiti prije oporezivanja od prodaje istovjetnog proizvoda nepovezanim kupcima u Uniji kao postotak prometa od te prodaje. Profitabilnost industrije Unije tijekom razmatranog razdoblja postupno se povećavala, na što su zajednički utjecali rast prodajnih cijena (uvodna izjava 110.) i pad troškova sirovina (uvodna izjava 120.).

               (122)

               Oscilacije prihoda relativno su promjenjive u ovoj industriji, što se može vidjeti iz brojki zabilježenih tijekom razmatranog razdoblja. Prihodi su se kretali od neodrživo niskih razina prema vrlo visokim najvišim vrijednostima tijekom četverogodišnjeg razdoblja, iako su obujam prodaje i obujam proizvodnje bili relativno stabilni. Razlog tomu je činjenica da na prodajnu cijenu melamina snažno utječu ravnoteža između ponude i potražnje i percepcija tržišta o toj ravnoteži, dok troškovi jako ovise o cijenama energije. To može dovesti do situacije u kojoj se prodajne cijene na rastućem tržištu povećavaju iako se cijene sirovina smanjuju ili stagniraju, čime se gomilaju prihodi; međutim, lako se može dogoditi i suprotna situacija u kojoj proizvođači u uvjetima depreciranog tržišta moraju sniziti svoje cijene (ili ih držati na istoj razini) unatoč povećanju troškova proizvodnje.

               (123)

               Neto novčani tok sposobnost je industrije Unije da samostalno financira svoje djelatnosti. Novčani tok izrazito se poboljšao od 2012. do 2013. (zajedno s mnogim drugim pokazateljima štete) nakon čega je njegov rast slijedio rast prihoda.

               (124)

               Ulaganja su se povećala za 89 % tijekom razmatranog razdoblja. Znatan rast (+ 112 %) zabilježen je s depreciranih razina iz razdoblja od 2012. do 2013. (kada je većina ulaganja zaustavljena zbog sveukupne teške financijske situacije) nakon čega je količina ulaganja ostala relativno stabilna. Razine zabilježene u razdoblju od 2013. do RIPR-a mogu se smatrati standardnim stopama ulaganja koje obuhvaćaju stalno održavanje i potrebnu zamjenu dijelova strojeva, ali bez poduzimanja ikakvih velikih radnji obnove ili povećanja kapaciteta.

               (125)

               Povrat ulaganja označava dobit izraženu u obliku postotka neto knjigovodstvene vrijednosti dugotrajne imovine. Kao i ostali financijski pokazatelji, povrat ulaganja povezan s proizvodnjom i prodajom istovjetnog proizvoda imao je pozitivan razvoj, što je odraz utvrđenog rastućeg trenda.

         5.   Zaključak o šteti

               (126)

               U kontekstu povećanja potrošnje industrija Unije uspjela se oporaviti od prethodnog dampinga i pokazala je zdravo gospodarsko stanje tijekom RIPR-a. Mjerama koje su na snazi omogućeni su ravnopravni uvjeti poslovanja na tržištu melamina, što je pridonijelo ne samo oporavku industrije Unije, već je omogućilo i dionicima da bolje planiraju svoju djelatnost. Osim toga, mjerama nije zatvoreno tržište Unije za kineske proizvođače, koji su ondje i dalje prisutni. Nastavio se i uvoz iz brojnih ostalih trećih zemalja, no to nije uzrokovalo neopravdane oscilacije cijena i/ili lažna očekivanja o dostupnosti golemih količina jeftinog melamina na tržištu.

               (127)

               Shodno tomu, gotovo svi pokazatelji štete tijekom razmatranog razdoblja imali su pozitivan trend. Industrija Unije povećala je i prodajni i proizvodni obujam. Budući da se potrošnja Unije znatno povećala, tržišni udio industrije Unije smanjio se, no zadržao se na dovoljno visokoj razini. Povećale su se i prodajne cijene industrije Unije, što je u skladu s općim rastom potražnje koja proizlazi iz oporavka građevinskog sektora. Budući da su se cijene sirovina u istom razdoblju smanjile, profitabilnost industrije Unije iznimno se poboljšala. To znači i da su se svi financijski pokazatelji razvili na zadovoljavajući način.

               (128)

               Na temelju svega navedenog Komisija je zaključila da industrija Unije nije pretrpjela materijalnu štetu u smislu članka 3. stavka 5. Osnovne uredbe tijekom razdoblja ispitnog postupka revizije.

         F   VJEROJATNOST PONAVLJANJA ŠTETE

               (129)

               U skladu s člankom 11. stavkom 2. Osnovne uredbe Komisija je nakon toga ocijenila postoji li vjerojatnost ponavljanja štete ako se dopusti istek mjera protiv NRK-a koje su na snazi. Analizirani su sljedeći elementi: proizvodni i rezervni kapacitet u NRK-u, postojanje antidampinških ili kompenzacijskih mjera za melamin u ostalim trećim zemljama, privlačnost tržišta Unije, ponašanje kineskih proizvođača izvoznika pri izvozu na ostala treća tržišta i na kraju ocjena vjerojatnog utjecaja nastavka kineskog dampinga na uspješnost industrije Unije.

         1.   Proizvodni i rezervni kapacitet u NRK-u

               (130)

               NRK je najveći proizvođač melamina na svijetu koji je na kraju 2013. proizvodio oko 69 % ukupne količine (24) na svijetu. Analiza navedena u uvodnim izjavama od 57. do 61. pokazala je da su tijekom razdoblja ispitnog postupka revizije postojeći rezervni kapaciteti u Kini bili vrlo visoki u usporedbi s kineskim domaćim tržištem i globalnom potražnjom. Kineski rezervni kapacitet procijenjen je na najmanje 500 000 tona godišnje, što je više od ukupne potrošnje Unije u RIPR-u. S obzirom na to, važno je napomenuti da je tržište Unije drugo najveće tržište melamina na svijetu (nakon tržišta NRK-a).

               (131)

               Osim toga, kao što je već navedeno u uvodnoj izjavi 74., zbog nedavnih antidampinških i kompenzacijskih pristojbi koje su Sjedinjene Američke Države nametnule na melamin kineskog podrijetla znatne količine (u rasponu od 12 000 tona) postale su dostupne za druga tržišta.

         2.   Privlačnost tržišta Unije i ponašanje kineskih proizvođača izvoznika pri izvozu na ostala treća tržišta

               (132)

               Veličina tržišta Unije, koje je drugo najveće tržište na svijetu, sigurno je važan čimbenik koji pridonosi njegovoj privlačnosti. Osim toga, činjenica da se uvoz iz NRK-a nastavio unatoč mjerama pokazuje da kineski proizvođači izvoznici tržište Unije smatraju privlačnim i da žele nastaviti prodavati na tržištu Unije i održati poslovne odnose.

               (133)

               Dodatni važan čimbenik koji odražava privlačnost tržišta Unije jesu više razine cijena u usporedbi s ostalim tržištima. Kao što je prethodno navedeno u uvodnoj izjavi 72., izvozne cijene NRK-a na većini ostalih tržišta znatno su niže od cijena industrije Unije na tržištu Unije. Prema podacima kineske baze podataka o izvozu, 99 % kineskog izvoza u treće zemlje tijekom razdoblja ispitnog postupka revizije (tj. 224 000 tona, što je obujam jednak 57 % tržišta Unije) odvilo se po prosječnoj prilagođenoj (25) cijeni od 922 EUR/tona. Ta je cijena daleko ispod prosječne cijene industrije Unije (1 149 EUR/tona) u istom razdoblju.

               (134)

               Stoga tržište Unije predstavlja privlačno tržište za kineske izvoznike zbog njegove veličine i razina cijena.

         3.   Utjecaj kineskog dampinga na industriju Unije

               (135)

               Uzimajući u obzir velike rezervne kapacitete i privlačnost tržišta Unije kao što su prethodno opisani, vjerojatno je da će znatne količine melamina uskoro postati dostupne za prodaju/preusmjeravanje u Uniju po niskim cijenama ako se dopusti istek mjera.

               (136)

               Kako bi ocijenila mogući utjecaj takvog uvoza iz Kine po niskim cijenama na industriju Unije, Komisija je analizirala stanje na drugim tržištima u blizini. Turska se u tom smislu smatra dobrim primjerom jer predstavlja veliko tržište s velikom potražnjom (26), a u blizini je Europske unije. Osim toga, Turska je odredište na koje je NRK izvezao najveće količine tijekom razdoblja ispitnog postupka revizije (gotovo 32 000 tona). Cijene kineskog uvoza u Tursku u kineskoj bazi podataka o izvozu izražene su na razini FOB-a. Te su cijene prvo prilagođene cijeni CIF na granici Unije uzimajući u obzir prosječne troškove prijevoza i osiguranja, zatim su im dodani troškovi nakon uvoza (uobičajena carina od 6,5 % i troškovi carinskog postupanja) kako bi se dobila procijenjena cijena s ukupnim troškovima uključujući istovar u Uniji.

               (137)

               Rezultat je toga prilagođena prosječna cijena kineskog izvoza u Tursku od 919 EUR/tona u RIPR-u. Uzimajući tu prilagođenu izvoznu cijenu za Tursku kao primjer, zbog tih su se cijena cijene industrije Unije snizile za 20 % tijekom RIPR-a.

               (138)

               Slična vrijednost (tj. sniženje od 19,6 %) dobivena je kad je upotrijebljena prosječna kineska cijena izvoza u ostatak svijeta (27).

               (139)

               Budući da je melamin homogeni potrošni proizvod, cijena je najvažniji čimbenik koji potrošači uzimaju u obzir pri odabiru dobavljača. Mnogi potrošači zbog toga (ali i zbog sigurnosti isporuke) nabavljaju melamin od najmanje dvaju ili triju različitih dobavljača i u različitim količinama u skladu s ponuđenim cijenama. Vjerojatno je da će se u tim okolnostima ulaskom kineskog uvoza na tržište Unije po niskim cijenama odmah sniziti cijene ako se dopusti istek mjera. Industrija Unije morat će sniziti svoje cijene kako bi se mogla natjecati s kineskom konkurencijom, što se već dogodilo u početnom ispitnom postupku kada su cijene industrije Unije bile niske i iznosile 900 EUR/tona.

               (140)

               Na temelju provjerenih podataka proizvođača iz Unije prikupljenih tijekom razdoblja ispitnog postupka revizije, sniženje cijena na razinu cijena u Turskoj dovelo bi do drastičnog smanjenja njihove profitabilnosti. Štoviše, industrija Unije postala bi izravno gubitaška (– 5,5 %). Gotovo jednak rezultat zabilježen je kada se upotrijebe prosječne cijene cjelokupnog kineskog izvoza u treće zemlje, tj. – 5 %. Ovom analizom pokazuje se da industrija Unije neće moći zadržati održive razine prihoda ako dampinški kineski melamin uđe u Uniju po cijenama sličnima onima koje trenutačno vrijede na ostalim trećim tržištima.

               (141)

               Osim utjecaja na cijene, negativan utjecaj na industriju Unije imao bi i procijenjeni obujam. Ako pretpostavimo relativno umjereno smanjenje obujma prodaje i proizvodnje od 30 000 tona (smanjenje obujma prodaje od oko 11 %) (28) kao rezultat povećanog uvoza iz Kine, jedinični trošak proizvodnje industrije Unije povećao bi se za 3,6 %, sa 1 037 EUR/tona na 1 073 EUR/tona, čime bi se dodatno pogoršalo stanje industrije Unije.

               (142)

               Budući da 25 % potrošnje Unije proizlazi iz uvoza iz drugih zemalja osim NRK-a, ne može se zanemariti činjenica da bi dampinški kineski melamin zamijenio neke od tih uvezenih količina. Istodobno su prosječne prodajne cijene uvoza iz trećih zemalja u Uniju niže od prosječne prodajne cijene industrije Unije, što znači da bi kineski melamin, ako se pojavi na tržištu Unije, prvo preuzeo tržišni udio industrije Unije, nakon čega bi preuzeo i tržišni udio izvoza proizvođača iz trećih zemalja u Uniju.

               (143)

               U svakom slučaju, čak i ako učinak obujma u stvarnosti bude manji od projekcije prethodno opisane u uvodnoj izjavi 141., iskustvo iz početnog ispitnog postupka pokazuje da čak i manje količine koje uđu na tržište Unije po niskim i dampinškim cijenama mogu nanijeti štetu industriji Unije (29). Ono što može narušiti tržište Unije jesu vrlo niske razine cijena kineskog uvoza i moguća dostupnost velikih količina, čime bi se nanijela ponovna šteta industriji Unije ako se dopusti istek mjera.

               (144)

               CCPIT je nakon konačne objave tvrdio da produljenje mjera nije opravdano. Upućuje na iste tvrdnje koje se odnose na kineske rezervne kapacitete i na privlačnost tržišta Unije, a koje su prethodno spomenute u uvodnim izjavama 63. i 76. Budući da bi prema tim tvrdnjama rezultati koji se odnose na nastavak dampinga postali nevažeći, ni zaključak o vjerojatnom ponavljanju štete nije valjan. Osim toga, CCPIT dovodi u pitanje i valjanost izvora Komisije za izračun cijena kineskog izvoza u Tursku i u ostatak svijeta prilikom procjene utjecaja cijena kineskog dampinga na industriju Unije jer uredbe i tijela EU-a nisu nadležni nad praksama u trećim zemljama.

               (145)

               Komisija u svojem odgovoru na prethodno navedenu primjedbu naglašava da se uzimanjem u obzir cijena kineskog izvoza u Tursku i ostatak svijeta ne narušava načelo nadležnosti. Kao što je detaljnije objašnjeno u uvodnim izjavama od 136. do 138., Komisija je samo analizirala dostupne statističke podatke o izvozu kako bi ustanovila visine cijena po kojima su kineski proizvođači izvoznici prodavali melamin u Tursku i ostatak svijeta tijekom razdoblja ispitnog postupka revizije. Cijene koje su kineski proizvođači odredili za Tursku i za ostatak svijeta najbolji su pokazatelj cijena koje bi proizvođači izvoznici mogli odrediti za tržište Unije ako se dopusti istek mjera. Ta je tvrdnja stoga odbijena.

               (146)

               Tvrdnje koje se odnose na dostupne kineske rezervne kapacitete, privlačnost tržišta Unije i vjerojatnost nastavka dampinga detaljnije su opovrgnute u prethodnim uvodnim izjavama od 64. do 66. i uvodnoj izjavi 77. te Komisija ostaje pri svojem zaključku u vezi sa svim tim pitanjima. Shodno tomu, i zaključci koji se odnose na ponavljanje štete ostaju nepromijenjeni.

               (147)

               Nadalje, CCPIT tvrdi da ne postoji uzročna veza između uvoza kineskog melamina i stanja industrije Unije. Zainteresirana strana temelji ovu tvrdnju na nepostojanju snažne korelacije između obujma i cijena kineskog uvoza s jedne strane i profitabilnosti industrije Unije s druge strane. Prema CCPIT-u izravan uzročni utjecaj na stanje industrije Unije imaju i ostali čimbenici, kao što su cijene sirovina i konkurentnost industrije Unije u odnosu na uvoz iz trećih zemalja osim NRK-a.

               (148)

               Treba podsjetiti da za razliku od ispitnih postupaka u okviru članka 5. Osnovne uredbe, člankom 11. stavkom 2. Osnovne uredbe ne propisuje se provođenje analize uzroka u revizijama zbog predstojećeg isteka mjera. Osim toga, u ovom konkretnom slučaju količine melamina uvezenog iz NRK-a bile su zanemarivo male tijekom cijelog razmatranog razdoblja te su iznosile između 0,4 % i 2,5 % tržišta Unije. Čak i kad bi oscilacije cijena sirovina i uvoza iz trećih zemalja imale utjecaj na stanje industrije Unije, uzimajući u obzir prethodno navedene okolnosti, ne mogu se donositi zaključci o tome što bi se moglo dogoditi na tržištu Unije ako se dopusti istek mjera na temelju mogućeg nepostojanja korelacije između količina i cijena uvezenog melamina iz Kine i profitabilnosti industrije Unije kada su mjere na snazi.

               (149)

               S obzirom na prethodno navedeno i u nedostatku dodatnih komentara, Komisija smatra da bi ukidanje mjera dovelo do ponavljanja štete nanesene industriji Unije.

         G   INTERES UNIJE

   1.   Uvodne napomene

               (150)

               U skladu s člankom 21. Osnovne uredbe Komisija je ispitala bi li zadržavanje postojećih mjera protiv NRK-a bilo protivno interesu Unije u cjelini. Pri utvrđivanju interesa Unije u obzir su uzeti interesi svih uključenih strana, uključujući interese industrije Unije, uvoznika i korisnika.

         2.   Interes industrije Unije

               (151)

               Komisija je utvrdila da se tijekom razmatranog razdoblja industrija Unije postupno oporavila od štete koju je prouzročio dampinški uvoz iz NRK-a. Međutim, ako se mjere protiv Kine ukinu, vjerojatno će vrlo brzo nastati nova šteta jer bi zbog dampinškog uvoza iz NRK-a u potencijalno velikom obujmu cijene industrije Unije bile izložene golemom pritisku. Posljedično bi se pogoršalo gospodarsko stanje industrije Unije, kao što je prethodno opisano u uvodnim izjavama 140. i 141. S druge strane, zadržavanjem mjera dopustilo bi se industriji Unije da održi pozitivne gospodarske trendove i istodobno posluje na pravednom i konkurentnom tržištu Unije.

               (152)

               CCPIT je nakon konačne objave osporio tvrdnju da bi mjere bile u interesu industrije Unije s obzirom na činjenicu da se industrija Unije već oporavila u potpunosti. Osim toga, CCPIT je osporio tvrdnju da su mjere potrebne jer se prema njegovu mišljenju ne bi ponovili ni damping ni šteta ako se dopusti istek mjera.

               (153)

               O ovim tvrdnjama koje se odnose na vjerojatnost nastavka i/ili ponavljanja dampinga i štete već se detaljnije raspravljalo u prethodnim poglavljima. U nedostatku novih tvrdnji vezanih uz ta pitanja potvrđuju se rezultati objašnjeni u uvodnoj izjavi 151.

               (154)

               Komisija je stoga zaključila da bi zadržavanje antidampinških mjera na snazi bilo u interesu industrije Unije.

         3.   Interes uvoznika

               (155)

               Komisija se u početnoj fazi obratila jedanaestorici poznatih uvoznika/distributera i četirima udruženjima trgovaca. Jedan uvoznik iz Njemačke ispunio je obrazac za uzorkovanje i odgovorio na upitnik.

               (156)

               Taj je trgovac uvezao određene količine melamina iz NRK-a tijekom razdoblja ispitnog postupka revizije, uglavnom radi preprodaje izvan Unije. Trgovac je osim toga kupio melamin i od drugih vanjskih dobavljača te od industrije Unije. Posao s melaminom činio je više od polovine njegova ukupnog prometa tijekom RIPR-a i ostvarena je dobit od 2 % do 4 % (30).

               (157)

               Taj trgovac koji surađuje nije protiv mjera, no ne može se pretpostaviti da će to biti slučaj sa (svim) ostalim uvoznicima. Taj trgovac smatra da se zahvaljujući mjerama tržište stabiliziralo i da je omogućena sigurnost nabave i predvidljivost, što je u dugoročnom interesu svih sudionika na tržištu. Trgovac smatra da bi se u slučaju isteka mjera lako prebacio na kineske dobavljače, ali da bi to imalo negativan utjecaj na njegove postojeće poslovne odnose izvan Unije i u Uniji i da bi dovelo do ozbiljnih problema i oscilacija na tržištu melamina.

               (158)

               U nedostatku drugih informacija ispitnim postupkom nije se pokazalo da bi nastavak mjera imao ikakav značajan negativan utjecaj na uvoznike u Uniji.

               (159)

               CCPIT je nakon konačne objave doveo u pitanje zaključak Komisije koji se odnosi na interes uvoznika uz tvrdnju da se taj zaključak temelji na mišljenju jednog uvoznika, što se ne može smatrati reprezentativnim uzorkom.

               (160)

               Komisija ponavlja stajalište prethodno navedeno u uvodnoj izjavi 157. da ne smatra da stajališta uvoznika koji surađuje predstavljaju stajališta svih uvoznika. Unatoč tomu, podaci koje je dostavio jedini uvoznik koji surađuje potvrđeni su i uzeti u obzir kao takvi. S druge strane, CCPIT nije iznio nikakve dokaze ili podatke potkrijepljene činjenicama koji bi pokazivali da bi zadržavanje mjera imalo značajan negativan utjecaj na uvoznike.

               (161)

               Stoga Komisija na temelju dostupnih podataka i u nedostatku podataka/dokaza koji bi upućivali na suprotno zaključuje da zadržavanje mjera nema značajan negativan utjecaj na uvoznike u Uniji.

         4.   Interes korisnika

               (162)

               Upitnici su poslani na adrese 68 poznatih korisnika. Četiri korisnika, koji predstavljaju 3 % potrošnje Unije i 0,6 % uvoza iz NRK-a, odgovorili su na cijeli upitnik.

               (163)

               Korisnici koji surađuju u potpunosti imaju donekle podijeljena stajališta. Dva korisnika protiv su održavanja mjera i tvrde da ih antidampinške pristojbe sprječavaju da kupuju melamin iz NRK-a. Jedan je korisnik zauzeo neutralno stajalište jer melamin ima jako malen utjecaj na njegovu strukturu troškova. Četvrti je korisnik za održavanje mjera. Taj korisnik strahuje da bi Kinezi još jednom preplavili tržište Unije jeftinim melaminom ako bi se mjere ukinule. Kratkoročni rezultat bio bi takav da bi se njegovi troškovi smanjili, ali bi ubrzo nakon toga industrija Unije mogla biti uništena. Korisnik bi stoga postao ovisan o kineskoj opskrbi.

               (164)

               Ispitnim se postupkom pokazalo da se korisnici općenito dobro snalaze u tržišnim uvjetima koji vladaju pod antidampinškim mjerama. Prosječna dobit korisnika koji surađuju tijekom razdoblja ispitnog postupka revizije iznosila je 5,6 %, što znači da su korisnici uspjeli ostvariti zadovoljavajuće razine dobiti čak i uz pristojbe koje su na snazi. Osim toga, tržište Unije otvoreno je tržište na kojemu se natječu brojni dobavljači. Dobavljači stoga, osim proizvođača iz Unije i NRK-a, imaju izbor brojnih alternativnih izvora opskrbe bez postojanja opasnosti od mogućeg manjka ponude.

               (165)

               CCPIT je nakon konačne objave tvrdio da je produljenje mjera nepravedno jer uzrokuje povećanje cijena melamina dok se cijene sirovina smanjuju, čime se žrtvuju profitabilnost korisnika i ukupna konkurentnost tržišta Unije u korist profitabilnosti industrije Unije. Zainteresirana strana u svojem podnesku upućuje na studiju Kopenhagenskog instituta (31) i na nekoliko predmeta WTO-a u kojima je EU bio jedna od strana, npr. predmet EK – Losos.

               (166)

               Kao odgovor na primjedbu o povećanju cijena Komisija upućuje na prethodno navedenu uvodnu izjavu 110. Kao što je objašnjeno tamo, cijene su se tijekom razmatranog razdoblja povećale s vrlo depreciranih i neodrživih razina iz 2012. Nakon povećanja 2013. razine cijena zapravo su se smanjile te su od 2014. ostale stabilne. U svakom slučaju, CCPIT nije iznio nikakve konkretne podatke koji bi pokazali da se gospodarsko stanje korisnika melamina pogoršalo zbog uvođenja mjera u tolikoj mjeri da bi bilo opravdano zaključiti da je zadržavanje mjera protivno interesu cijele Unije. U tom smislu ni gospodarska studija ni predmet WTO-a koje navodi zainteresirana strana ne odnose se konkretno na industriju melamina.

               (167)

               Na temelju prethodno navedenih činjenica i u nedostatku dodatnih komentara, Komisija zaključuje da nije dokazano da bi zadržavanje mjera imalo ikakav značajan negativan utjecaj na stanje korisnika koji bi mogao biti veći od pozitivnog utjecaja koji mjere imaju na industriju Unije.

         5.   Zaključak o interesu Unije

               (168)

               Na temelju prethodno navedenoga Komisija je zaključila da ne postoje uvjerljivi razlozi povezani s interesom Unije protiv zadržavanja mjera za uvoz melamina podrijetlom iz NRK-a.

               (169)

               Iako su se nakon konačne objave podnositelji zahtjeva složili sa zaključcima koje je donijela Komisija, a koji se odnose na interes Unije, tvrdili su da s obzirom na nisku razinu suradnje većine zainteresiranih strana i nisku razinu njihove podrške mjerama, Komisija nije trebala izvršiti opsežnu analizu interesa Unije. Osim toga, tvrdili su da je činjenica da je tijekom razdoblja ispitnog postupka revizije prosječna dobit korisnika koji surađuju bila 5,6 % nebitna.

               (170)

               Komisija se ne slaže s tim tvrdnjama. Komisija u svrhu ispitivanja interesa Unije mora izvršiti opsežnu analizu svih činjenica i pretpostavki koji su joj na raspolaganju te mora dati procjenu svih različitih povezanih interesa, uključujući interese industrije Unije, uvoznika i korisnika. Osim toga, Komisija mora jasno opravdati zaključke do kojih je došla kada je riječ o interesu cijele Unije. Stoga su te tvrdnje odbijene.

         H   OBJAVA

               (171)

               Sve su strane obaviještene o bitnim činjenicama i razmatranjima na temelju kojih je Komisija namjeravala zadržati postojeće mjere protiv NRK-a. Nakon te objave omogućen im je i rok za dostavu primjedaba. Podnesci i primjedbe propisno su uzeti u obzir ako su bili opravdani.

      Konačne mjere

               (172)

               Iz prethodno navedenoga slijedi, kako je predviđeno člankom 11. stavkom 2. Osnovne uredbe, da bi trebalo zadržati antidampinške mjere primjenjive na uvoz melamina podrijetlom iz NRK-a uvedene Uredbom (EZ) br. 457/2011.

               (173)

               CCPIT u svojem podnesku nakon saslušanja tvrdi da bi produljenje antidampinških mjera u trenutačnom obliku bilo nezakonito jer dva kineska proizvođača izvoznika u početnom ispitnom postupku nisu prošli postupak individualnog tretmana („IT”), što se smatra nezakonitim prema presudi Žalbenog tijela WTO-a (32). Prema mišljenju CCPIT-a, za ta bi se dva društva trebale izračunati pojedinačne antidampinške marže, što bi utjecalo na razinu rezidualne marže za cijelu zemlju.

               (174)

               Razina antidampinških mjera ne može se promijeniti u reviziji zbog predstojećeg isteka mjera. Osim toga, društva o kojima je riječ nisu surađivala u postupku i nisu dostavila nikakve podatke na temelju kojih bi se za njih mogle izračunati pojedinačne dampinške marže. Komisija je stoga odbila tu tvrdnju. Međutim, društva o kojima je riječ mogu zatražiti privremenu reviziju izračuna njihovih dampinških marži u skladu s člankom 11. stavkom 3. Osnovne uredbe.

               (175)

               Odbor uspostavljen člankom 15. stavkom 1. Uredbe (EU) 2016/1036 nije dostavio mišljenje,

         DONIJELA JE OVU UREDBU:
   Članak 1.
   1.   Uvodi se konačna antidampinška pristojba na uvoz melamina trenutačno razvrstanog u oznaku KN 2933 61 00 i podrijetlom iz Narodne Republike Kine.
   2.   Stopa konačne antidampinške pristojbe koja se primjenjuje na proizvod opisan u stavku 1. koji proizvode društva navedena u nastavku jest sljedeća:

               Trgovačko društvo

               Najniža uvozna cijena
               (EUR/tona neto težine proizvoda)

               Carina
               (EUR/tona neto težine proizvoda)

               Dodatna oznaka TARIC

               Sichuan Golden-Elephant Sincerity Chemical Co.,

               1 153

               —

               A986

               Holitech Technology Co. Ltd

               1 153

               —

               A987

               Henan Junhua Development Company Ltd

               1 153

               —

               A988

               Sva ostala trgovačka društva

               —

               415

               A999

         Iznos konačne antidampinške pristojbe za pojedinačno navedene proizvođače koja se primjenjuje na proizvod opisan u stavku 1. računa se kao razlika između najniže uvozne cijene i neto cijene franko granica Unije prije carinjenja, u svim slučajevima u kojima je potonja cijena niža od najniže uvozne cijene. Tim pojedinačno navedenim proizvođačima ne naplaćuje se nikakva pristojba kada je neto cijena franko granica Unije prije carinjenja jednaka odgovarajućoj najnižoj uvoznoj cijeni ili viša od nje.
   Uvjet za primjenu najniže uvozne cijene utvrđene za društva navedena u ovom stavku jest podnošenje valjanog trgovačkog računa carinskim tijelima država članica koji je u skladu sa zahtjevima utvrđenima u Prilogu. Ako se takav račun ne predoči, primjenjuje se pristojba koja se primjenjuje na sva ostala društva.
   3.   Za pojedinačno navedene proizvođače i u slučajevima kada je roba oštećena prije puštanja u slobodni promet, pa se cijena koja je stvarno plaćena ili je plativa raspodjeljuje radi utvrđivanja carinske vrijednosti u skladu s člankom 131. Provedbene uredbe Komisije (EU) 2015/2447 (33), prethodno utvrđena najniža uvozna cijena smanjuje se za postotak koji odgovara raspodjeli stvarno plaćene ili plative cijene. Pristojba koju treba platiti time je jednaka razlici između smanjene najniže uvozne cijene i umanjene neto cijene franko granica Unije prije carinjenja.
   Za sva ostala trgovačka društva i u slučajevima kada su proizvodi oštećeni prije puštanja u slobodni promet te se stoga stvarno plaćena ili plativa cijena raspodjeljuje radi utvrđivanja carinske vrijednosti u skladu s člankom 131. Provedbene uredbe (EU) 2015/2447, iznos antidampinške pristojbe, izračunan na temelju prethodno navedenog stavka 2., smanjuje se za postotak koji odgovara raspodjeli stvarno plaćene ili plative cijene.
   4.   Ako nije drukčije navedeno, primjenjuju se važeće odredbe o carinskim pristojbama.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. lipnja 2017.

            Za Komisiju

            Predsjednik

         Jean-Claude JUNCKER

      (1)  SL L 176, 30.6.2016., str. 21.

      (2)  Provedbena uredba Vijeća (EU) br. 457/2011 od 10. svibnja 2011. o uvođenju konačne antidampinške pristojbe i konačnoj naplati privremene pristojbe uvedene na uvoz melamina podrijetlom iz Narodne Republike Kine (SL L 124, 13.5.2011., str. 2.).

      (3)  Obavijest o predstojećem isteku određenih antidampinških mjera (SL C 280, 25.8.2015., str. 6.).

      (4)  Uredba Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (SL L 343, 22.12.2009., str. 51.). Ta je uredba stavljena izvan snage i zamijenjena Osnovnom uredbom.

      (5)  Obavijest o pokretanju revizije zbog predstojećeg isteka antidampinških mjera koje se primjenjuju na uvoz melamina podrijetlom iz Narodne Republike Kine (SL C 167, 11.5.2016., str. 7.).

      (6)  Nedavno se CCPIT smatrao zainteresiranom stranom u revizijama zbog predstojećeg isteka mjera koje su se odnosile na metalni silicij (Provedbena uredba Komisije (EU) 2016/1077 (SL L 179, 5.7.2016., str. 1.)) i pređu visoke čvrstoće od poliestera (Provedbena uredba Komisije (EU) 2017/325 (SL L 49, 25.2.2017., str. 6.)).

      (7)  Pri obraćanju potencijalnim proizvođačima iz analognih zemalja upotrebljavala se funkcija skrivene kopije („Bcc”).

      (8)  Tu je metodu prihvatio Opći sud u svojoj presudi od 16. prosinca 2011. u predmetu T-423/09 Dashiqiao v Vijeće, ECLI:EU:T:2011:764, stavci 34. do 50.

      (9)
   Izvor: podaci koje su države članice dostavile Komisiji u skladu s člankom 14. stavkom 6. Osnovne uredbe („baza podataka članka 14. stavka 6.”).

      (10)
   Izvor podataka: Chemical Economic Handbook Report – Prilog 9. zahtjevu za reviziju zbog predstojećeg isteka mjera. Godina 2013. posljednja je za koju su stvarni podaci uključeni u izvješće.

      (11)
   Izvor: Kineska baza podataka o izvozu.

      (12)  Na snazi od lipnja 2015. (AD mjere) i od kolovoza 2015. (CVD) kao privremene mjere, a od 28. prosinca 2015. potvrđene kao konačne mjere.

      (13)  38 % odnosno 363 %.

      (14)  Borealis Agrolinz Melamine GmbH, OCI Nitrogen BV, Grupa Azoty Zakłady Azotowe Puławy SA, BASF SE i S.C. Azomures S.A.

      (15)  Kako je navedeno u uvodnoj izjavi 4.

      (16)  Kako je opisano u uvodnoj izjavi 14.

      (17)  Prema izvješću Eurostata: „Smanjena aktivnost u građevinskom sektoru u skupini zemalja EU-28 trajala je dulje nego u industrijskom sektoru. Unatoč povremenim i kratkotrajnim razdobljima rasta, indeks proizvodnje građevinskog sektora smanjio se s najviše vrijednosti zabilježene u veljači 2008. na najnižu vrijednost zabilježenu u ožujku 2013., što predstavlja pad koji je trajao ukupno pet godina i jedan mjesec te je proizvodnja građevinskog sektora na kraju tog razdoblja bila 26,1 % niža nego na početku. U sljedećih 13 mjeseci proizvodnja građevinskog sektora porasla je za ukupno 7,6 %, dok je od tada (travanj 2014.) do posljednjeg razdoblja za koje postoje podaci (travanj 2016.) proizvodnja ostala na relativno stabilnoj razini.”http://ec.europa.eu/eurostat/statistics-explained/index.php?title=industry_and_construction_statistics_-_short-term_indicators&oldid_325746, datum posjeta: 23.3.2017.

      (18)  Tijekom početnog ispitnog postupka uvoz iz NRK-a iznosio je u prosjeku 30 000 tona godišnje uz iznimku unutarnje proizvodnje (2009.), koju su već obilježile posljedice gospodarske krize.

      (19)  Eurostat

      (20)  Baza podataka iz članka 14. stavka 6.

      (21)  Ova kategorija uglavnom obuhvaća tzv. „ostale zemlje”, što uključuje „zemlje i područja koja se ne navode zbog tržišnih ili vojnih razloga u okviru trgovine s trećim zemljama”. Ona obuhvaća i neznatne količine uvoza iz niza trećih zemalja, kao što su Malezija, Indonezija, Tajland, Meksiko, Turska itd.

      (22)  Uz iznimku 2012., kada su i cijene industrije Unije bile niže, vidjeti uvodnu izjavu 109. u nastavku.

      (23)  Izvor: Chemical Economics Handbook – Melamin, autor: IHS Chemical (Prilog 9. zahtjevu za reviziju).

      (24)
   HIS Chemical: Chemical Economics Handbook, melamin – Prilog 9. zahtjevu za reviziju.

      (25)  Kineska baza podataka o izvozu donosi podatke o cijenama na razini FOB-a, koje se prilagođavaju naviše dodavanjem prosječnih troškova prijevoza u Uniju i troškova nakon uvoza, čime se dobiva procijenjena cijena s ukupnim troškovima uključujući istovar u Uniji.

      (26)  Prema IHS Chemicals: Chemical Economics Handbook, Melamin: Turska potražnja u stalnom je porastu od 2010. i procjenjuje se da će do 2018. narasti na otprilike 56 000 tona. „Na Tursku otpada više od 80 % potrošnje melamina na Bliskom istoku.” Prilog 9. zahtjevu za reviziju.

      (27)  923 EUR/tona procijenjena cijena s ukupnim troškovima uključujući istovar u Uniji na temelju 810 EUR/tona u Kini FOB.

      (28)  Procjena od 30 000 tona, što predstavlja smanjenje prodaje Unije od 11 % i smanjenje obujma proizvodnje od 8 % u usporedbi s brojkama u RIPR-u, razmjerno je umjerena procjena ako se uzmu u obzir procijenjeni obujam rezervnih kapaciteta (najmanje 500 000 tona) i obujam preusmjeren s tržišta SAD-a (12 000 tona). U početnom ispitnom postupku NRK je u Uniju izvozio u prosjeku 30 000 tona godišnje.

      (29)  U početnom ispitnom postupku NRK je tijekom razdoblja tog postupka uvezao 17 434 tone melamina u Uniju (što predstavlja porast od samo 9 500 tona u usporedbi s obujmom u trenutačnom razdoblju ispitnog postupka revizije) po prosječnim cijenama od 896 EUR/tona, što je tada dovelo do profitne marže za industriju Unije od 18 %.

      (30)  Točna brojka ne može se objaviti zbog povjerljivosti.

      (31)  Nacionalna agencija za poduzetništvo i građevinu (National Agency for Enterprise and Construction), „Gospodarska procjena interesa Zajednice u antidampinškim predmetima EU-a” (Economic Assessment of the Community interest in EU Anti-dumping Cases), kolovoz 2005., dostupno na: http://www.copenhageneconomics.com/Website/Publications/Antidumping.aspx?M=News&PID=2028&NewsID=328.

      (32)  WT/DS397/AB/RW, Izvješće Žalbenog tijela od 18. siječnja 2016. Europske zajednice – Konačne antidampinške mjere na određene željezne ili čelične pričvršćivače iz Kine – pozivanje Kine na članak 21. stavak 5. Dogovora o rješavanju sporova.

      (33)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

      PRILOG
      Izjava koju je potpisala službena osoba subjekta koji izdaje trgovački račun mora biti navedena na valjanom trgovačkom računu iz članka 1. stavka 2. u sljedećem obliku:

                  1.

                  Ime i funkcija službene osobe subjekta koji izdaje trgovački račun.

                  2.

                  Sljedeća izjava:
                  „Ja, niže potpisani, potvrđujem da je (obujam) melamina iz ovog računa koji se prodaje za izvoz u Europsku uniju proizvelo društvo (naziv društva i registrirano sjedište) (dodatna oznaka TARIC) u Narodnoj Republici Kini. Izjavljujem da su podaci na ovom računu potpuni i točni.
                  Datum i potpis”